
Par Latvijas dalību Eiropas akadēmiskajā tīklā GEANT
· 1. Izglītības un zinātnes ministrijai no 2015. gada 1. maija pārstāvēt Latviju Eiropas akadēmiskajā tīklā GEANT (Gigabit European Academic Network – Gigabitu datu pārraides ātruma Eiropas akadēmiskais tīkls) (turpmāk – GEANT tīkls) un noteikt, ka Latvijas Universitāte līdz 2022. gada 31. decembrim nodrošina GEANT tīkla pieslēgumu Latvijas zinātniskajām, izglītības, kultūras un mākslas iestādēm, kā arī komersantiem, saimnieciskās darbības veicējiem, biedrībām un nodibinājumiem, kā arī nodrošina GEANT tīkla autentifikācijas servisa EduGAIN (turpmāk – EduGAIN) un vispasaules viesabonēšanas pieejas servisa Eduroam (turpmāk – Eduroam) pakalpojumus Latvijas augstākās izglītības iestādēm un zinātniskajām institūcijām, tai skaitā sadarbību ar citu valstu EduGAIN un Eduroam pakalpojumu sniedzējiem un starptautiskām organizācijām.
· 1.1 Noteikt, ka Izglītības un zinātnes ministrija līdz 2022. gada 31. decembrim noslēdz deleģēšanas līgumu ar Latvijas Universitātes Matemātikas un informātikas institūtu par to, ka no 2023. gada 1. janvāra līdz 2027. gada 31. decembrim Latvijas Universitātes Matemātikas un informātikas institūts nodrošina GEANT tīkla pieslēgumu Latvijas zinātniskajām, izglītības, kultūras un mākslas iestādēm, kā arī komersantiem, saimnieciskās darbības veicējiem, biedrībām un nodibinājumiem.
· 1.2 Noteikt, ka Izglītības un zinātnes ministrija līdz 2022. gada 31. decembrim noslēdz deleģēšanas līgumu ar biedrību "Augstākās izglītības un zinātnes informācijas tehnoloģijas koplietošanas pakalpojumu centrs" par EduGAIN un Eduroam pakalpojumu nodrošināšanu Latvijas augstākās izglītības iestādēm un zinātniskajām institūcijām, tai skaitā sadarbību ar citu valstu EduGAIN pakalpojumu sniedzējiem un starptautiskām organizācijām, no 2023. gada 1. janvāra līdz 2027. gada 31. decembrim.
· 2. Izglītības un zinātnes ministrijai deleģēt divus Latvijas pārstāvjus GEANT tīkla asociācijā un GEANT tīkla konsorcijā, paredzot, ka viens pārstāvis ir no Izglītības un zinātnes ministrijas, otrs – no Latvijas Universitātes Matemātikas un informātikas institūta.
· 3. (Svītrots)
· 4. Atļaut Izglītības un zinātnes ministrijai uzņemties jaunas budžeta saistības Eiropas Savienības programmas "Apvārsnis 2020" projekta "GN4" (turpmāk – projekts) īstenošanai 2015. gadā 103 634 euro apmērā (tai skaitā PVN – 26 474 euro) (par laikposmu no 2015. gada 1. maija līdz 31. decembrim), 2016. gadā un turpmākajos gados līdz minētā projekta beigām 2022. gadā – 152 530 euro apmērā (tai skaitā PVN – 41 602 euro) katru gadu, lai nodrošinātu pieslēgumu GEANT tīklam un segtu Latvijas dalības maksu GEANT tīkla asociācijā.
· 4.1 Atļaut Izglītības un zinātnes ministrijai uzņemties jaunas budžeta saistības Eiropas Savienības programmas "Apvārsnis Eiropa" projekta "GN5" īstenošanai un iegūto rezultātu uzturēšanai 2023. gadā un turpmākajos gados līdz 2027. gada 31.decembrim 107 057 euro apmērā katru gadu, lai nodrošinātu pieslēgumu servisu GEANT tīklam un segtu Latvijas dalības maksu GEANT tīkla asociācijā.
· 5. (Svītrots)
· 5.1 Lai nodrošinātu finansējumu šā rīkojuma 4.1 punktā minētās programmas īstenošanai un iegūto rezultātu uzturēšanai, Izglītības un zinātnes ministrijai sagatavot un iesniegt pieprasījumu Finanšu ministrijā saskaņā ar Ministru kabineta 2018. gada 17. jūlija noteikumiem Nr. 421 ''Kārtība, kādā veic gadskārtējā valsts budžeta likumā noteiktās apropriācijas izmaiņas'', plānojot valsts budžeta finansējumu no budžeta resora "74. Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai".
· 6. (Svītrots)
· 7. Izglītības un zinātnes ministrijai izdevumus, kas saistīti ar GEANT tīkla pieslēgumu un EduGAIN un Eduroam pakalpojumu nodrošināšanu, 122 100 euro apmērā katru gadu līdz 2027. gada 31. decembrim segt no budžeta apakšprogrammā 05.02.00 "Zinātnes bāzes finansējums" paredzētā finansējuma.

